Stanovisko k problematike „odporúčacích lístkov“

Práva úprava:

Zákon č. 662/2007 Z. z., ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov s účinnosťou od 1.1.2008, ustanovenie § 12 ods. 13:

„Špecializovaná ambulantná starostlivosť podľa § 7 ods. 1 písm. a) bodu 3 uhrádzaná zo zdrojov verejného zdravotného poistenia sa poskytuje na základe odporúčania všeobecného lekára. Odporúčanie všeobecného lekára sa nevyžaduje do 24 hodín od vzniku úrazu alebo inej náhlej zmeny zdravotného stavu osoby, ktorej sa poskytuje zdravotná starostlivosť, a v prípade dispenzarizácie.“

Z uvedenej právnej úpravy vyplýva, že špecializovaná ambulantná starostlivosť, tzv. „špecializovaná iná“, ktorá sa uhrádza zo zdrojov verejného zdravotného poistenia sa poskytuje na základe odporúčania všeobecného lekára.

Všeobecným lekárom sa myslí všeobecný lekár pre dospelých a všeobecný lekár pre deti a dorast. 

Podľa uvedenej úpravy odporúčanie všeobecného lekára nie je potrebné:

a) pre poskytovanie špecializovanej starostlivosti gynekologickej a zubno-lekárskej

b) do 24 hodín od vzniku úrazu alebo inej náhlej zmeny zdravotného stavu osoby
c) v prípade dispenzarizácie
Stanoviská na otázky z praxe

1.   Majú zdravotné poisťovne právomoc vykonávať kontrolu novely zákona 576/2004 
      pokiaľ ide o spôsob odosielania pacienta na vyšetrenie k lekárovi -špecialistovi, ak v 
      zmluvách poisťovní  so špecialistami toto nebude ošetrené ? 

2.   V prípade, že im túto možnosť kontroly zákon neukladá, ktorá inštitúcia by mala 
      účinnosť zákona kontrolovať ?
3.   V prípade, že túto povinnosť nebudú mať špecialisti zakotvenú v zmluvách, budú 
      kontrolu poisťovne vykonávať aj nad rámec zmlúv?  Nebolo by to protiprávne ?
4.   Aké budú sankcie zo strany poisťovní za nedodržanie tohto ustanovenia uvedenej   

      novely zákona 576/2004 ?
Stanovisko ZZP SR k otázkam 1. až 4.
Zdravotné poisťovne v zmysle § 9 zákona č. 581/2004 Z. z. vykonávajú kontrolnú činnosť u poskytovateľov zdravotnej starostlivosti, ktorým uhrádzajú úhradu za poskytnutú zdravotnú starostlivosť. 

Zdravotná poisťovňa má právo vykonať kontrolu kedykoľvek a bez predchádzajúceho oznámenia, preto má právomoc kontrolovať i spôsob odosielania pacienta na vyšetrenie k lekárovi – špecialistovi, aj keď v zmluvách poisťovní so špecialistami toto nie je ošetrené. Ak niečo neupravuje zmluva uzatvorená na základe istého zákona, ale upravuje to tento zákon, vzťahujú sa na obe zmluvné strany všetky ustanovenia tohto zákona. 

Upozorňujeme na právomoc kontroly, takže oprávnenie síce poisťovne majú, avšak nie povinnosť, takže kontrolovať môžu, ale nemusia. 

Kontrola povinnosti, ktorú má poskytovateľ zdravotnej starostlivosti stanovenú na základe zákona, napriek absencii jej ustanovenia v zmluvách, nie je protiprávna. 

Ak zdravotná poisťovňa pristúpi k sankcionovaniu vyššie uvedenej povinnosti, sankciou bude neuhradenie vykázanej zdravotnej starostlivosti.

5.   Novela zákona neumožňuje vzájomné odosielanie pacientov medzi špecialistami. V 
      záujme nešikanovania pacienta ako i predídeniu možnému poškodeniu zdravia 
      pacienta to špecialisti budú musieť riešiť buď dodatočným spätným doručením 
      výmenného lístka od všeobecného lekára pacienta alebo bude stačiť výmenný lístok 
      aj od odosielajúceho špecialistu ?
Stanovisko ZZP SR k otázke 5.
Zákon nevylučuje odosielanie pacientov  medzi lekármi  ŠAS. Ak pacient navštívi lekára ŠAS na základe písomného odporúčania a tento ho ďalej manažuje ((vrátane kontrol a konziliárnych vyšetrení ďalšími ŠAS –čo je zaznamenané v zdravotnej dokumentácii), nie je potrebné, aby pri tej istej diagnóze bolo kontrolné vyšetrenie ďalším lekárom ŠAS poskytnuté výhradne len na základe odporúčania lekára VAS.
Odlišná situácia nastáva v prípadoch :

1) ak lekár ŠAS pacienta odporúčaného mu na vyšetrenie lekárom VAS vyšetrí ((prípadne aj v spolupráci s ďalšími lekármi ŠAS), určí liečbu a stanoví, že ďalšie vyšetrenia u neho nie sú nutné (v podstate nemanažuje pacienta) a preto sa má hlásiť u svojho lekára VAS, tak tento, ak sa u pacienta vyskytnú nové príznak alebo liečba nezaberá a pod. a je nevyhnutné vyšetrenie u lekára ŠAS,  tak je potrebné odporúčanie lekárom VAS
2) obdobne nebude môcť pacient ísť sám na vyšetrenie k lekárovi ŠAS, ak po určitom časovom období sa u neho objavia opätovne príznaky ochorenia, pre ktoré už u neho na základe odporúčania svojho lekára VAS bol na vyšetrení. Bude tak môcť spraviť len na základe odporúčania svojho lekára VAS.

6.   Môže sa v takomto prípade pri bodovaní výkonu do zúčtovacích dokladov uviesť 
      všeob. lekár pacienta, aj keď ho v skutočnosti na vyšetrenie neodoslal? 

Stanovisko ZZP SR k otázke 6.

      Viď. súvislosti z odpovedí na otázky 1. až 5.  
Vo všeobecnosti odporúčame poskytovateľom zdravotnej starostlivosti obrátiť sa na MZ SR so žiadosťou o jednoznačné usmernenie a vysvetlenie, aký cieľ sa zavedením nového ods. 13 v § 12 zákona č. 576/2004 Z. z. sledoval. 

Diskusia k problematike „odporúčacích lístkov“

Je možné ustáliť nasledovné závery a zároveň identifikovať nasledujúce problémy:
- odporúčanie je nevyhnutné mať pre poskytnutie špecializovanej starostlivosti „inej“ ; na 
  jeho základe sa následne poskytuje táto starostlivosť
- odporúčanie môže dať výlučne všeobecný lekár

- musí sa jednať o špecializovanú starostlivosť, ktorá sa uhrádza z verejného zdravotného  

  poistenia; neplatí, ak sa uhrádza v plnom rozsahu poistencom

- forma odporúčania nie je zákonom stanovená; odporúčanie nemusí mať výlučne formu 
   písomnú. Domnievame sa, že je možné za odporúčanie považovať odporúčanie 
   telefonické, elektronické ale aj ústne, kedy pri vyšetrovaní poistenca všeobecným 
   lekárom odporúča ošetrenie u špecialistu a vyznačí takéto odporúčanie do jeho 
   zdravotnej dokumentácie bez toho, aby mu vystavil nejaký lístok. Zákon totiž používa 
   termín „odporúčanie“, pričom jeho povahu a formu nestanovuje, neurčuje, že sa má 
   jednať o písomné výmenné lístky 

- odporúčanie sa nevyžaduje (zákon taxatívne vymenúva) pre poskytovanie špecializovanej starostlivosti gynekologickej a zubno-lekárskej (domnievame sa, že do uvedenej skupiny by mali patriť všetci poskytovatelia, ktorí majú vydané povolenia v uvedených špecializovaných odboroch a teda aj tzv. gynekológovia „špecialisti“ (napr. onkogynekológovia a pod.), t.j. aj špecializačné a certifikačné odbory, pokiaľ základným odborom je gynekológia a zubné lekárstvo),   pri poskytnutí zdravotnej starostlivosti do 24 hodín po úraze alebo pri inej náhlej zmene zdravotného stavu a pri dispenzarizovaných.

Domnievame sa, že termín „iná náhla zmena zdravotného stavu“ (iná v zmysle iná ako po úraze) nie je v zákone zadefinovaná. Zároveň nie je možné zamieňať tento termín za „neodkladnú zdravotnú starostlivosť“, nakoľko na ňu zákon v tomto ustanovení neodkazuje. Pri extenzívnom výklade tohto ustanovenia by bolo možné za inú náhlu zmenu zdravotnú stavu považovať aj zmenu stavu zo „zdravý“ na „chorý“, alebo zmenu stavu u chronikov „z chorý“ na „chorejší“. Z toho vyplýva, že spätné preukázanie (napr. pri kontrole), že sa nejednalo o inú náhlu zmenu zdravotného stavu nebude možné alebo bude prinajmenšom obtiažne.

V prípade dispenzarizovaných sa dá očakávať enormný nárast žiadostí, lekárov- špecialistov voči zdravotným poisťovniam na zaradenie do dispenzára u diagnóz, kde neboli doteraz poistenci dispenzarizovaní (napr. oftalmológia- korekcie pri nosení okuliarov, poistenci, ktorí na základe odporúčania z pred niekoľkých rokov pravidelne navštevujú ambulancie špecialistov – najmä internistov, kardiológov, reumatológov a. i., pričom ale nie sú dispenzarizovaní).

- nakoľko zákon nestanovuje žiadne náležitosti odporúčania a ani to, že má byť súčasťou zdravotnej dokumentácie poistenca, nie je vylúčené, že na jeden „výmenný lístok“ dostane poistenec od všeobecného lekára odporúčania k viacerým špecialistom alebo, že si poistenec ponechá výmenný lístok u seba, čo sa stane pre zdravotné poisťovne neskontrolovateľné (obdobne, ak odporúčania budú mať formu ústneho odporúčania alebo telefonického ako je uvedené vyššie).  

- zákon tiež nestanovuje, koľko návštev je možné absolvovať na jedno odporúčanie. Domnievame sa, že pre opakované návštevy, na ktoré už „pozýva“ špecialista (na základe prvého ošetrenia na základe odporúčania) nie je ďalšie odporúčanie potrebné, nie je ani časovo limitované. Pre uľahčenie života poistencom, ktorí nebudú s diagnózou dispenzarizovaní, ale budú navštevovať špecialistu pravidelne (napr. raz ročne v rámci kontroly zdravotného stavu), bude postačovať jedno odporúčanie všeobecného lekára, ktoré bude bez časového obmedzenia založené v jeho dokumentácii. Príp. sa v odporúčaní uvedie, že odporúča ďalšie ošetrenia podľa potreby a ponechá to na zvážení špecialistu.

- zákon síce nezakazuje odporúčania dávať medzi špecialistami, ale naopak stanovuje, že na ošetrenie u špecialistu musí mať poistenec odporúčanie od všeobecného lekára. To by v praxi znamenalo, že aj keď všeobecný lekár odporúča na ošetrenie špecialistu a tento špecialista posunie poistenca ďalšiemu špecialistovi, bude si musieť ísť poistenec na takéto ošetrenie pre odporúčanie ku svojmu všeobecnému lekárovi.

- samotná právna úprava ohľadne vedenia zdravotnej dokumentácie sa nezmenila, z čoho vyplýva, že odporúčanie nemusí byť súčasťou zdravotnej dokumentácie, čo by znamenalo, že zdravotná poisťovňa nebude mať možnosť túto skutočnosť skontrolovať. Poistenec sa môže odporúčaním (ak vôbec bude v písomnej forme) preukázať pred ošetrením, ale nemusí ho ponechať založený v zdravotnej dokumentácii špecialistu. Odporúčanie by sa v takom prípade vyskytovalo len v zdravotnej dokumentácii u všeobecného lekára (k tomu viď vyššie).

Z dôvodovej správy však takýto zámer legislatívcov nevyplýva. Právna úprava preto vyvoláva veľa problémov a veľké množstvo otázok.

Záverom si dovolíme konštatovať, že kým pri špecializovanej starostlivosti zákon stanovuje takúto povinnosť, naopak pri ústavnej starostlivosti (§ 9 ods. 1 písm. c) ) umožňuje, aby sa ústavná starostlivosť (omnoho finančne náročnejšia) poskytla aj len na základe žiadosti osoby a aj bez odporúčania ošetrujúceho lekára, ak si zmena zdravotného stavu osoby vyžaduje nepretržité poskytovanie zdravotnej starostlivosti dlhšie ako 24 hodín.

Vzhľadom na vyššie uvedené skutočnosti zastávame nasledujúci názor:

· odporúčanie nemusí mať formu písomného výmenného lístka

· odporúčanie nemá časové ani iné obmedzenie a platí aj pre opakované návštevy u toho istého špecialistu, ak to všeobecný lekár takto odporúča

· odporúčanie špecialistu sa nepovažuje za odporúčanie podľa tohto ustanovenia

· na jedno prípadné písomné odporúčanie môže byť odporučených viacero špecialistov a stačí, aby sa ním poistenec pred ošetrením preukázal, pričom ho nemusí odovzdať ošetrujúcemu lekárovi

· nakoľko sa nevyžaduje písomná forma, postačuje (ak má napr. poskytovateľ zavedený jednotný IS) zadanie odporúčania do IS v rámci jedného poskytovateľa

· odporúčame analyzovať pojem „iná náhla zmena zdravotného stavu“, tak ako je uvedené vyššie

· odporúčame analyzovať, ako nazerať na odporúčania, ktoré už boli vydané, sú riadne založené v zdravotnej dokumentácii a na ich základe sa poskytuje zdravotná starostlivosť už aj napr. niekoľko rokov, pričom poistenec nie je na danú diagnózu v dispenzári

· odporúčame usmerniť poskytovateľov, aby u diagnóz, kde je to dôvodné, zaraďovali poistencov na dispenzár

· poistenec a ani odosielajúci lekár pred odporúčaním nemôže mať vedomosť o rozsahu poskytnutej zdravotnej starostlivosti a o tom, či sa uhrádza zo zdravotného poistenia 

Ďalšie situácie z praxe – odpovede na ne vyplývajú z vyššie uvedených konštatovaní
-     Zdravotná starostlivosť poskytovaná ŠAS v odboroch psychiatria, psychológia, 
      starostlivosť o  pohlavne prenosné choroby v dermatovenerológii, predpis okuliarov v 
      oftalmológii - na tieto všetky odbory pacienti v minulosti nepotrebovali odporúčanie 
      všeobecného lekára. Pacienti odmietajú kvôli odporúčaniu navštevovať všeobecných 
      lekárov, v odbore psychiatria hrozí u niektorých ochorení kvôli tomuto akútne 
      závažné zhoršenie zdravotného stavu pacienta.

-    Ak po vyšetrení pacienta lekár ŠAS požaduje vyšetrenie iného lekára ŠAS, musí 
      pacient opäť mať ďalšie odporučenie všeobecného lekára ?

-    "Odporúčanie všeobecného lekára" - jeho forma nie je v zákone uvedená, takže 
       odporúčanie  môže byť písomné (na Výmennom lístku alebo ľubovoľnom papieri), 
       ale aj telefonické a elektronické. Nie je uvedené, že odporúčanie musí byť 
       zaznamenané v zdravotnej   dokumentácii pacienta u všeobecného lekára. Nie je 
       uvedené, že odporúčaniu musí predchádzať vyšetrenie všeobecným lekárom. Nie je 
       uvedené, ako podrobne musí byť odporúčanie odôvodnené. Z toho vyplýva, že 
       odporúčanie môže všeobecný lekár vydať napr. aj po telefonickom rozhovore s 
       pacientom, alebo ho môže vydať zdravotná sestra všeobecného lekára.

-     Ak sa pacient rozhodne uhradiť ošetrenie u lekára ŠAS v priamej platbe (v čom

      mu nikto nemôže zabrániť), nepotrebuje odporúčanie a zároveň jeho všeobecný 
      lekár nebude mať žiadnu informáciu o takomto ošetrení.

